**Κοινό κάλεσμα Συλλόγων Εκπαιδευτικών Π.Ε. προς το ΔΣ της ΔΟΕ με αίτημα την επαναπροκήρυξη της απεργίας - αποχής**

**Συνεχίζουμε αταλάντευτα τη μάχη ενάντια στην αξιολόγηση.**

**Απαντάμε συλλογικά και αποφασιστικά! Συσπειρωνόμαστε στα σωματεία μας!**

**Ο αντιεκπαιδευτικός νόμος θα μείνει στα χαρτιά!**

Συναδέλφισσες, συνάδελφοι του ΔΣ της ΔΟΕ,

Ο αγώνας που δίνουμε, όλο το τελευταίο διάστημα, είναι δίκαιος γιατί αφορά την υπεράσπιση του παιδαγωγικού μας ρόλου και των μορφωτικών δικαιωμάτων των μαθητών μας. Απέναντι στην αντιεκπαιδευτική πολιτική που αντιμετωπίζει τη μόρφωση των νέων σαν εμπόρευμα και τις πραγματικές ανάγκες των σχολείων σαν κόστος, προβάλουμε το δικαίωμα όλων των μαθητών: **ένα σύγχρονο δημόσιο και δωρεάν σχολείο.**

Το ΥΠΑΙΘ και η κυβέρνηση, αξιοποιώντας τον μηχανισμό της διοίκησης, με τη βοήθεια των ακριβοπληρωμένων γραφίδων, προσπαθεί να μας συκοφαντήσει και να απαξιώσει τον αγώνα μας, να στοχοποιήσει τα σωματεία και την οργανωμένη στάση του κλάδου. Τα σχέδιά τους βρίσκουν τείχος. Η συμμετοχή των εκπαιδευτικών με το εμβληματικό 95% στην απεργία – αποχή από τις διαδικασίες της λεγόμενης αξιολόγησης, η συγκλονιστική συμμετοχή των 100.000 απεργών της 11ης του Οκτώβρη, οι μαζικές κινητοποιήσεις, οι πολύμορφες δράσεις των σωματείων και η όλο και μαζικότερη συμμετοχή Συλλόγων Διδασκόντων στα ενιαία κείμενα ως μέσο ακύρωσης της αξιολόγησης, δείχνουν ότι οι εκπαιδευτικοί απορρίπτουν συλλήβδην τα κυβερνητικά σχέδια.

Την ίδια στιγμή δυναμώνει η επίθεση της κυβέρνησης σε κάθε πτυχή της ζωής μας. Από τη λεηλασία του εισοδήματος, το τσάκισμα δικαιωμάτων τους, τον αυταρχισμό και την καταστολή, μέχρι την έκθεσή τους σε κάθε είδους κινδύνους στους χώρους δουλειάς και κατοικίας, στην εγκληματική διαχείριση της πανδημίας.

**Κάθε μέρα που περνάει προστίθενται και νέοι λόγοι για να βρεθούν ακόμα περισσότερα σωματεία στους δρόμους, για να πάρουν θέση στο μέτωπο της απεργιακής κλιμάκωσης τις επόμενες εβδομάδες.**

Οι Σύλλογοι Εκπαιδευτικών Π.Ε. που υπογράφουν το παραπάνω κείμενο, ζητάμε από το ΔΣ της ΔΟΕ να ακούσει τη φωνή των εκπαιδευτικών, να συντονιστεί με τη θέληση της βάσης του κλάδου και να καθορίσει τα αγωνιστικά βήματα της Ομοσπονδίας με ενιαίο τρόπο απέναντι στην αξιολόγηση και συνολικά στην αντιεκπαιδευτική και αντιλαϊκή πολιτική, να ενώσει τη βάση του κλάδου απέναντι στην κυβερνητική πολιτική, να ενώσει το εκπαιδευτικό κίνημα στον αγώνα για την κατάργηση του θεσμικού πλαισίου της αξιολόγησης και την ακύρωσή του στην πράξη.

**Συντεταγμένα, συλλογικά πήγαμε ως εδώ, συλλογικά θα προχωρήσουμε. Ζητάμε άμεσα από τo ΔΣ της ΔΟΕ:**

* **Να στηριχθεί ο αγώνας με οργάνωση εκδηλώσεων, συνεχούς ενημέρωσης και στήριξης των εκπαιδευτικών, ενημέρωσης και κοινής συμπόρευσης με τους γονείς και τους φορείς τους.**
* **Να αποφασιστεί 24ωρη απεργιακή κινητοποίηση και πανεκπαιδευτικό απεργιακό συλλαλητήριο το αμέσως επόμενο διάστημα.**
* **Να επαναπροκηρυχθεί απεργία – αποχή από τη ΔΟΕ (χωρίς καμιά υποχώρηση στις αντιδραστικές προϋποθέσεις του ν. Χατζηδάκη), ώστε σε συνδυασμό με τα ενιαία κείμενα να συμβάλλουν στην ακύρωση της αξιολόγησης στην πράξη.**

Σύλλογοι Εκπαιδευτικών Π.Ε. που υπογράφουν μέχρι στιγμής το κείμενο:

* **Α΄ Αθηνών**
* **Αιγάλεω**
* **Αμαρουσίου**
* **ΑΝ. Αττικής «Ο ΣΩΚΡΑΤΗΣ»**
* **Αργυρούπολης-Αλίμου-Ελληνικού «Θουκυδίδης»**
* **Βύρωνα - Καισαριανής - Παγκρατίου "ΡΟΖΑ ΙΜΒΡΙΩΤΗ"**
* **Γλυφάδας – Βάρης – Βούλας – Βουλιαγμένης**
* **Ζακύνθου**
* **Ηλιούπολης «Μ. Παπαμαύρος»**
* **Ικαρίας Φούρνων**
* **Καλλιθέας – Μοσχάτου «Αριστοτέλης»**
* **Κερατσινίου-Περάματος «Ν. Πλουμπίδης»**
* **Κέρκυρας**
* **Κορινθίας**
* **Λήμνου «Αργύριος Μοσχίδης»**
* **Ν. Ιωνίας, Ηρακλείου, Μεταμόρφωσης, Λυκόβρυσης  ¨Γ.ΣΕΦΕΡΗΣ**
* **Νέας Σμύρνης**
* **«Ο Παρθενώνας»**
* **Πειραιά «Η Πρόοδος»**
* **Χαϊδαρίου**